Folketing
1999-04-07

Jamen det vil jeg godt bekræfte. Jeg tror, det er sådan, at afgifter er et instrument, man skal bruge, og man skal også bruge det lidt mere uideologisk, end debatten ofte er her i Folketinget. Det kan være et vældig nyttigt instrument. Der er en række stoffer, som vi af forskellige grunde er bekymrede over og måske direkte bange for, men som vi alligevel ikke kan få forbudt, enten fordi det juridisk er besværligt, eller fordi vi ikke er fuldstændig sikre, osv. Her synes jeg, det ville være vældig vigtigt, at vi både får nogle penge, som kan bruges til forskning i alternative metoder og alternative stoffer, og at vi får et økonomisk incitament - som det hedder i virksomhederne og vel også hos os som forbrugere - til at opføre os så miljøvenligt som overhovedet muligt.